**Tisztelt Szülők! Kedves Diákok! Tisztelt Kollégák!**

A magyarországi járványügyi helyzet változása, a fennálló és az időközben meghozott újabb védelmi intézkedések indokolják a Szakképző Intézményekben a járvány elleni védekezéssel kapcsolatos 2021/2022. tanévre kiadott eljárásrend módosítását.

Jelen módosított eljárásrend, mely Intézményünk honlapján megtalálható, a szakirányú oktatásra vonatkozó 7. ponttal egészült ki, amely a duális képzőhelyen folyó szakmai oktatással, illetve gyakorlati képzéssel kapcsolatos iránymutatást tartalmaz.

Emellett a maszkviselésre vonatkozó szabályokat a Kormányrendelet alapján az intézményvezető hatáskörébe utalja. Ennek megfelelően a Déli ASzC Móricz Zsigmond Mezőgazdasági Technikum, Szakképző Iskola és Kollégium vonatkozásában az alábbiakat rendelem el:

**2021.11.25-től a maszkviselés az alábbi helyeken mindenki számára kötelező:**

* **az iskolai büfé és előtere, a titkárság és a gazdasági iroda.**

A közösségi terekben (aulák, mosdók) a maszk használata ajánlott, elsősorban ott, ahol a megfelelő védőtávolság (1,5 m) betartása nem megoldható. A tantermekben a maszkviselés szintén ajánlott, de nem kötelező.

A bejáratnál és az aulákban kihelyezett kézfertőtlenítőket fokozott intenzitással használják.

A tanítási órák közötti szünetekben az osztálytermeket minden alkalommal szellőztetni szükséges. A tanulók a szüneteket a folyosókon és az aulákban, jó idő esetén a szabad levegőn töltsék, a csoportosulások elkerülésével.

A Kaposvári Campus Éttermében a maszk használata 2021.11.23-tól mindenki számára kötelező.

2021.12.01-től az alkalmazottakon, a tanulókon és a képzésben résztvevő személyeken (felnőttképzés) kívül, mindenki más, csak védettségi igazolvány felmutatásával léphet be az intézménybe.

A szülők/gondviselők, védettségi igazolvány nélkül, csak az Iskola bejáratának előteréig léphetnek be.

A kollégiumot idegenek nem látogathatják. A szülők is csak előre bejelentett időpontban, maszkban és csak a szintajtókig kísérhetik a tanulókat.

A fenti szabályok 2021. 11. 25-től, illetve 12.01-től az újabb módosításig vagy visszavonásig érvényesek.

Kaposvár, 2021.11.24. Dr. Princz Zoltán

igazgató